রেসিডেন্ট ইভিল

রেসিডেন্ট ইভিল, জাপানে বায়োহ্যাজার্ড নামে পরিচিত, ক্যাপকম কর্তৃক নির্মিত একটি জাপানি হরর গেম সিরিজ এবং মিডিয়া ফ্র্যাঞ্চাইজি। এতে সারভাইভাল হরর, থার্ড-পারসন শুটার এবং ফার্স্ট-পারসন শুটার গেম অন্তর্ভুক্ত, যেখানে খেলোয়াড়রা সাধারণত জম্বি এবং অন্যান্য পরিবর্তিত প্রাণীতে ভরা পরিবেশে টিকে থাকার চেষ্টা করে। এই ফ্র্যাঞ্চাইজি সম্প্রসারিত হয়েছে লাইভ-অ্যাকশন চলচ্চিত্র সিরিজ, অ্যানিমেটেড চলচ্চিত্র, টেলিভিশন সিরিজ, কমিক বই, উপন্যাস, অডিওবুক এবং পণ্যে। রেসিডেন্ট ইভিল সর্বাধিক আয়কারী হরর ফ্র্যাঞ্চাইজিগুলির মধ্যে অন্যতম।

প্রথম রেসিডেন্ট ইভিল গেমটি শিনজি মিকামি এবং টোকুরো ফুজিওয়ারা কর্তৃক প্লেস্টেশনের জন্য তৈরি করা হয় এবং ১৯৯৬ সালে প্রকাশিত হয়। এটি সারভাইভাল হরর ধারাকে সংজ্ঞায়িত করার জন্য এবং জম্বিদের জনপ্রিয় সংস্কৃতিতে ফিরিয়ে আনার জন্য কৃতিত্বপ্রাপ্ত। রেসিডেন্ট ইভিল ৪ (২০০৫)-এর মাধ্যমে ফ্র্যাঞ্চাইজি আরও গতিশীল শুটিং অ্যাকশনে রূপান্তরিত হয়, যা বর্তমানে বহুল ব্যবহৃত "ওভার-দ্য-শোল্ডার" থার্ড-পারসন ভিউকে অ্যাকশন-অ্যাডভেঞ্চার গেমে জনপ্রিয় করে তোলে।

ফ্র্যাঞ্চাইজি আবার সারভাইভাল হরর ধারায় ফিরে আসে রেসিডেন্ট ইভিল ৭: বায়োহ্যাজার্ড (২০১৭) এবং রেসিডেন্ট ইভিল ভিলেজ (২০২১)-এর মাধ্যমে, যেখানে ফার্স্ট-পারসন পার্সপেক্টিভ ব্যবহার করা হয়েছে। ক্যাপকম আরও চারটি রেসিডেন্ট ইভিল রিমেক প্রকাশ করেছে:রেসিডেন্ট ইভিল  (২০০২), রেসিডেন্ট ইভিল ২ (২০১৯), রেসিডেন্ট ইভিল ৩ (২০২০) এবং রেসিডেন্ট ইভিল ৪ (২০২৩)। রেসিডেন্ট ইভিল ক্যাপকমের সর্বাধিক বিক্রিত ফ্র্যাঞ্চাইজি এবং সর্বাধিক বিক্রিত হরর গেম সিরিজ, যা ২০২৫ সালের মার্চ পর্যন্ত বিশ্বব্যাপী ১৭০ মিলিয়নেরও বেশি কপি বিক্রি হয়েছে। নবম প্রধান গেম, রেসিডেন্ট ইভিল রিকুইয়েম, প্রকাশের জন্য নির্ধারিত হয়েছে ২৭ ফেব্রুয়ারি ২০২৬ সালে।

প্রথম রেসিডেন্ট ইভিল চলচ্চিত্রটি ২০০২ সালে মুক্তি পায়, যেখানে প্রধান চরিত্রে অভিনয় করেন মিলা ইয়োভোভিচ। এর পর পাঁচটি সিক্যুয়েল এবং একটি রিবুট, ওয়েলকাম টু র‍্যাকুন সিটি (২০২১) প্রকাশিত হয়। চলচ্চিত্রগুলো বেশিরভাগ ক্ষেত্রে নেতিবাচক পর্যালোচনা পেয়েছে, তবে এগুলো থেকে আয় হয়েছে ১.২ বিলিয়ন মার্কিন ডলারেরও বেশি, যা রেসিডেন্ট ইভিল-কে তৃতীয় সর্বাধিক আয়কারী ভিডিও গেম চলচ্চিত্র সিরিজে পরিণত করেছে।

 তথ্যসূত্র